Pons sublicius

Pons sublicius oli antiikin aikainen silta Roomassa Italiassa. Se sijaitsi vanhan jokisataman yläpuolella suunnilleen Forum boariumin kohdalla. Pons sublicius oli varhaisin Tiberin ylittänyt silta ja tehty puusta, joten se ei ole säilynyt nykyaikaan.

 Historia 

Pons sublicius oli vanhin ja kuuluisin Tiberin ylittävistä silloista. Perimätiedon mukaan sen rakennutti Rooman neljäs kuningas Ancus Marcius.Livius: Rooman synty 1.33; Plutarkhos: Kuuluisien miesten elämäkertoja, Numa 9. Tämä ajoittaisi sillan noin vuoteen 642 eaa. Todellisuudessa sen arvellaan kuitenkin olleen vasta etruskivallan ajalta. Silta sai nimensä siitä, että se rakennettiin paalujen (sublicae) varaan, Pompeius Festus, Sextus: De verborum significatione 293. ja se oli tehty puusta ilman minkäänlaista metallia.Plutarkhos, edellä; Dionysios Halikarnassoslainen: Rooman historia (Rhōmaikē arkhaiologia) 3.45, 9.68; Plinius vanhempi: Naturalis historia 36.100; Servius: Kommentaari Aeneikseen (Ad Aeneid) 8.646.

Sillan rakennusmenetelmä viittaa yleisesti siihen, että se ajoittuu ajalle, jolloin Latiumin asukkaat eivät vielä olleet kehittäneet raudan työstöä riittävälle tasolle sillanrakennusta varten. Tämä aika saattaa vastata kaupungin kasvun toista vaihetta, jolloin se laajeni Palatiumin rajoja pidemmälle. On myös mahdollista, että rautaa ei käytetty tarkoituksella, jotta silta olisi voitu purkaa helpommin, jos etruskien puolelta uhkasi vaara. Tähän saattaisi viitata historioitsija Liviuksen kertomus, jonka mukaan Horatius Cocles puolusti Pons subliciusta yksin kokonaista etruskiarmeijaa vastaan, kunnes hänen toverinsa onnistuivat purkamaan sillan.Vrt. Horatiuksen tarina, Livius: Rooman synty 2.19; Dionysios Halikarnassoslainen: Rooman historia (Rhōmaikē arkhaiologia) 5.22.

pienoiskuva|vasen|pysty=0.95|Gaius Gracchus pakenee Pons subliciukselle. Piirros vuodelta 1890.
Pontifexien pappiskollegio oli luultavasti alkujaan perustettu huolehtimaan sillasta ja siihen liittyvistä uskonnollisista riiteistä. Silta oli kollegion suorassa valvonnassa ja sen säilyttäminen nähtiin uskonnollisena velvollisuutena. Kaikki tulvien aiheuttamat vauriot katsottiin ennusmerkeiksi (prodigium). Näitä vaurioita näyttää tapahtuneen melko usein,Dion Kassios: Rooman historia (Historiae Romanae) 37.58, 50.8, 53.33, 55.22. mutta silta korjattiin aina. Silta esitetään vielä Antoninus Piuksen aikaisissa rahoissa, joissa kuvataan roomalaisten ja etruskien välistä taistelua ja Horatiusta uimassa joessa. Silta säilyi olemassa 400-luvulla jaa. saakka.Historia Augusta, Antoninus Pius 8; Notitia urbis Romae, appendix (engl. käännös); Mythographi Vaticani 1.74.

 Rakennelma 

Pons sublicius oli koko historiansa ajan puurakenteinen, lukuun ottamatta kiviröykkiöistä koostuneita perustuksia. Sillan tarkka sijainti on epäselvä ja se on ollut pitkään kiistanalainen. Esimerkiksi antiikin kirjallisuuden kuvaukset Horatiuksen puolustuksesta ja Gaius Gracchuksen paosta sillalleLivius: Rooman synty 2.10.7, 5.40; Valerius Maximus: Factorum et dictorum memorabilium libri IX 1.1.10, 3.2, 4.7.2; Kuuluisia miehiä (De viris illustribus) 65; Plutarkhos: Kuuluisien miesten elämäkertoja, Gracchus 17; Appianos: Sisällissota (Bellum civile) 1.2.6 ja 58. kuvaavat sitä vain tavalliseksi ja lyhimmäksi reitiksi vasemmalta rannalta Janiculukselle.

Vahvimmat todisteet viittaavat siihen, että silta ylitti joen Forum boariumilta hieman myöhemmin rakennetun Pons Aemiliuksen alapuolella. Tämä olisi ainoa paikka, jossa sillan lähestymistä olisi suojannut kaupungin muuri, tuolloin Serviuksen muuri. Tässä tapauksessa silta olisi rakennettu suvantoon heti Tiberin saaren (nyk. Isola Tiberina) alapuolelle, missä alkuperäinen kahluupaikka, jolle Vicus jugarius johti, todennäköisesti sijaitsi. Sillan itäpää sijoitetaan heti Hercules Victorin temppelin eteläpuolelle, Cloaca maximan ja Cloaca Circi maximin suiden väliin. Länsipään tarkka sijainti on epävarmempi.

Sillalle lienee ollut yhteys joen itäpuolella Aventinukselta päin Porta trigeminan kautta. Länsipuolella sillalta pääsi Janiculuksen rinteille ja Via campanalle.

 Lähteet 

 Aiheesta muualla 

Sublicius
Luokka:Tukiansassillat